|  |
| --- |
| NACIONALINIS VISUOMENĖS SVEIKATOS CENTRASPRIE SVEIKATOS APSAUGOS MINISTERIJOS Biudžetinė įstaiga, Kalvarijų g. 153, LT-08352 Vilnius, tel. +370 5 264 9676, faks. +370 5 261 2707,  el. p. [info@nvsc.lt](mailto:info@nvsc.lt), <http://nvsc.lrv>.lt  Duomenys kaupiami ir saugomi Juridinių asmenų registre, kodas 291349070 |

|  |  |  |  |  |  |
| --- | --- | --- | --- | --- | --- |
| Lietuvos Respublikos Seimo  Peticijų komisijai |  | 2024-08- | | Nr. | (12 15.1.1 Mr)2- |
| Į | | 2024-07-18 | Nr. | S-2024-3124 |
|  | |  |  |  |
| Kopija  Lietuvos Respublikos sveikatos  apsaugos ministerijai |  | |  |  |  |

**DĖL NUOMONĖS PATEIKIMO (A.S. PETICIJA)**

Nacionalinis visuomenės sveikatos centras prie Sveikatos apsaugos ministerijos (toliau – NVSC), susipažinęs su Arūno Sodonio kreipimusi, informuoja, kad NVSC kompetencija nustatyta Lietuvos Respublikos visuomenės sveikatos priežiūros įstatymu, kitais teisės aktais, reglamentuojančiais NVSC veiklą, bei NVSC nuostatais[[1]](#footnote-1).

Visuomenės sveikatos priežiūros įstatymo 2 straipsnio 14 punktu apibrėžta, kad „*Valstybinė visuomenės sveikatos saugos kontrolė – įgaliotų valstybės institucijų ir pareigūnų atliekami veiksmai ūkinės komercinės veiklos atitikties visuomenės sveikatos saugos norminių teisės aktų reikalavimams įvertinti bei administracinėms poveikio priemonėms taikyti.*“.

Visuomenės sveikatos priežiūros įstatymo 15 straipsnio 2 punkte nustatyta, jog NVSC pagal asmenų prašymus, pranešimus, skundus vykdo visuomenės sveikatos saugos reglamentų (higienos normų), kurių kontrolė nėra pavesta kitiems viešojo administravimo subjektams, laikymosi kontrolę (valstybinę visuomenės sveikatos saugos kontrolę) pagal sveikatos apsaugos ministro nustatytą kontroliuojamų sričių sąrašą[[2]](#footnote-2) (toliau – Sričių sąrašas). Šio Sričių sąrašo 1.7 papunktyje nurodyta, kad NVSC vertina cheminių medžiagų (teršalų) koncentracijos gyvenamosios aplinkos ore, kaip ūkinės komercinės veiklos veiksnio, galinčio turėti įtakos visuomenės sveikatai, atitiktį Lietuvos higienos normos HN 35:2007 „Didžiausia leidžiama cheminių medžiagų (teršalų) koncentracija gyvenamosios ir visuomeninės paskirties pastatų patalpų ore“[[3]](#footnote-3) reikalavimams.

Visuomenės sveikatos priežiūros įstatymo 15 straipsnio 8 punkte nustatyta, kad NVSC vykdo kvapų valstybinę visuomenės sveikatos saugos kontrolę gyvenamuosiuose ir visuomeninės paskirties pastatuose, ir tikrina, kaip laikomasi taršos integruotos prevencijos ir kontrolės leidimuose ir taršos leidimuose NVSC nustatytų sąlygų dėl kvapų valdymo.

Taip pat pažymėtina, kad NVSC, vadovaudamasis Sveikatos apsaugos ministerijos ir jai pavaldžių institucijų veiksmų cheminio užteršimo atveju tvarkos aprašu[[4]](#footnote-4), pagal kompetenciją dalyvauja valdant ekstremalias sveikatai situacijas bei taiko priemones esamuose ar įtariamuose cheminės taršos židiniuose (gyvenamojoje aplinkoje, visuomeninės paskirties patalpose (išskyrus patalpas, kuriose yra įrengtos darbo vietos ir kuriose vykdoma veikla, susijusi su cheminiais veiksniais, dėl kurių atsiranda cheminių medžiagų išsiskyrimo į darbo aplinkos orą rizika) ir kituose objektuose, kuriuose pagal kompetenciją yra vykdoma valstybinė visuomenės sveikatos saugos kontrolė), taip pat ir įtartino radinio atvejais, stichinių nelaimių, epidemijų ir pandemijų, katastrofų, avarijų, kai yra nukentėjusiųjų ar žmonių aukų, ekstremaliųjų įvykių, kitų įvykių, keliančių riziką gyventojų sveikatai ir gyvybei, metu (NVSC nuostatų 11.7 papunktis). NVSC cheminės kilmės ekstremaliosios situacijos, ekstremaliojo įvykio, įvykio atvejais atlieka cheminių medžiagų (teršalų) koncentracijos gyvenamosios aplinkos ore užterštumo lygio vertinimą (šiais atvejais nepriklausomai nuo to, ar cheminė tarša siejama su ūkine komercine veikla ir ar tai nėra valstybinė visuomenės sveikatos saugos kontrolė).

Atsižvelgiant į minėtų teisės aktų nuostatas, siekiant įgalioti NVSC vykdyti „cheminių medžiagų (teršalų) koncentracijos gyvenamosios aplinkos ore kontrolę ir nesant aplinkoje ūkinės komercinės veiklos“, nepakanka pakeisti Sričių sąrašą, kadangi pirmiausia turi būti sistemiškai peržiūrėti ir pakeisti Visuomenės sveikatos priežiūros, Sveikatos sistemos įstatymo nuostatos, visuomenės sveikatos saugos reglamento (higienos normos), valstybinės visuomenės sveikatos saugos kontrolės apibrėžtis ir jos atlikimo pagrindai, todėl nepritariame pateiktam Peticijoje prašymui įpareigoti sveikatos apsaugos ministrą pakeisti Sričių sąrašą – nustatyti, kad NVSC vykdo cheminių medžiagų (teršalų) koncentracijos gyvenamosios aplinkos ore kontrolę ir nesant aplinkoje ūkinės komercinės veiklos.

Direktorius Vaidotas Gruodys

I. Skridailienė, mob. +370 659 07209, el. p. [ingrida.skridailiene@nvsc.lt](mailto:ingrida.skridailiene@nvsc.lt)

J. Sankauskienė, mob. +370 638 73823, el. p. juste.sankauskiene@nvsc.lt

1. Nacionalinio visuomenės sveikatos centro prie Sveikatos apsaugos ministerijos nuostatai, patvirtinti Lietuvos Respublikos sveikatos apsaugos ministro 2015 m. rugsėjo 18 d. įsakymu Nr. V-1058 „Dėl Nacionalinio visuomenės sveikatos centro prie Sveikatos apsaugos ministerijos nuostatų patvirtinimo“. [↑](#footnote-ref-1)
2. NVSC pagal asmenų prašymus, pranešimus, skundus vykdo visuomenės sveikatos saugos reglamentų (higienos normų), kurių kontrolė nėra pavesta kitiems viešojo administravimo subjektams, laikymosi kontrolę (valstybinę visuomenės sveikatos saugos kontrolę) pagal sveikatos apsaugos ministro nustatytą kontroliuojamų sričių sąrašas, patvirtintas Lietuvos Respublikos sveikatos apsaugos ministro 2008 m. gruodžio 4 d. įsakymu Nr. V-1179 „Dėl Sričių, kuriose Nacionalinis visuomenės sveikatos centras prie Sveikatos apsaugos ministerijos pagal asmenų prašymus, pranešimus, skundus vykdo valstybinę visuomenės sveikatos saugos kontrolę“. [↑](#footnote-ref-2)
3. Lietuvos higienos norma HN 35:2007 „Didžiausia leidžiama cheminių medžiagų (teršalų) koncentracija gyvenamosios ir visuomeninės paskirties pastatų patalpų ore“ , patvirtinta Lietuvos Respublikos sveikatos apsaugos ministro 2007 m. gegužės 10 d. įsakymu Nr. V-362 „Dėl Lietuvos higienos normos HN 35:2007 „Didžiausia leidžiama cheminių medžiagų (teršalų) koncentracija gyvenamosios ir visuomeninės paskirties pastatų patalpų ore“ patvirtinimo“. [↑](#footnote-ref-3)
4. Sveikatos apsaugos ministerijos ir jai pavaldžių institucijų veiksmų cheminio užteršimo atveju tvarkos aprašas, patvirtintas Lietuvos Respublikos sveikatos apsaugos ministro 2015 m. vasario 12 d. įsakymu Nr. V-209 „Dėl Sveikatos apsaugos ministerijos ir jai pavaldžių institucijų veiksmų cheminio užteršimo atveju tvarkos aprašo patvirtinimo“. [↑](#footnote-ref-4)